[pic] | KOMMISSIONEN FOR DE EUROPÆISKE FÆLLESSKABER |

Bruxelles, den xxx

KOM(2007) yyy endelig

Forslag til

RÅDETS FORORDNING

om fastsættelse for 2008 af fiskerimuligheder og dertil knyttede betingelser for visse fiskebestande og grupper af fiskebestande for Sortehavet

(forelagt af Kommissionen)

BEGRUNDELSE

1. Baggrund for forslaget

110

- Formål med forslaget

Som følge af Bulgariens og Rumæniens tiltrædelse af EU den 1. januar 2007 er formålet med forslaget at fastsætte medlemsstaternes fiskerimuligheder for de kommercielt vigtigste fiskebestande i Sortehavet for 2008.

120

- Generel baggrund

Ifølge Rådets forordning (EF) nr. 2371/2002 af 20. december 2002 om bevarelse og bæredygtig udnyttelse af fiskeressourcerne som led i den fælles fiskeripolitik skal den fælles fiskeripolitik sikre, at de levende akvatiske ressourcer udnyttes på en økonomisk, miljømæssigt og socialt bæredygtig måde. Den årlige fastsættelse af fiskerimuligheder i form af samlede tilladte fangstmængder (TAC'er), kvoter og begrænsninger af fiskeriindsatsen er et vigtigt værktøj til at nå disse mål.

Fiskerimulighederne i Sortehavet vil for første gang blive fastsat ved en separat forordning for 2008. Hensigten er at få forordningen vedtaget i november 2007. Fremover kan der blive indlemmet flere bestande i denne forvaltningsordning, og der kan tilføjes flere tekniske foranstaltninger.

Den Videnskabelige, Tekniske og Økonomiske Komité for Fiskeri (STECF) gav i oktober 2007 videnskabelig rådgivning om fiskerimulighederne i Sortehavet i 2008.

Forslaget indeholder to sæt forvaltningsforanstaltninger, et, der fastsætter TAC'er og kvoter, og et, som fastsætter dertil knyttede tekniske foranstaltninger.

- Gældende bestemmelser på det område, forslaget vedrører

Ingen. Dette er det første forslag af sin art for Sortehavet.

- Overensstemmelse med andre EU-politikker og -mål

De foreslåede foranstaltninger er udarbejdet i overensstemmelse med den fælles fiskeripolitiks mål og er i tråd med EU's politik for bæredygtig udvikling.

2. Høring af interesserede parter og konsekvensanalyse

- Høring af interesserede parter

I foråret og efteråret 2007 blev der afholdt flere møder med de nationale myndigheder og videnskabsfolk i de to medlemsstater.

- Ekspertbistand

En arbejdsgruppe bestående af videnskabsfolk blev nedsat i Rumænien i september 2007. Gruppen udarbejdede en rapport, der beskrev brislinge- og pighvarbestandenes situation i EU's farvande i Sortehavet. Disse oplysninger blev sendt til Den Videnskabelige, Tekniske og Økonomiske Komité for Fiskeri (STECF), som derpå rådgav Kommissionen.

De foreslåede TAC'er er i tråd med rådgivningen fra STECF.

- Konsekvensanalyse

Forslagets sandsynlige konsekvenser for fiskeriet blev undersøgt sammen med de nationale myndigheder og eksperter og videnskabsfolk fra de to berørte medlemsstater.

Da det foreliggende forslag er i tråd med de nationale foranstaltninger, der gjaldt før Bulgariens og Rumæniens tiltrædelse, vil dets virkninger sandsynligvis ikke medføre større ændringer for fiskeriet i de to medlemsstater. Da det foreliggende forslag er baseret på videnskabelig rådgivning, vil dets virkninger for de pågældende bestande ligge inden for, hvad der er bæredygtigt. Forslaget bør betragtes som et første skridt på vej til at fastsætte betingelser for langsigtet bæredygtig udnyttelse i området og dermed skabe større langsigtet stabilitet for fiskeriet i de to medlemsstater.

3. Forslagets retlige aspekter

- Retsgrundlag

Retsgrundlaget for forslaget er Rådets forordning (EF) nr. 2371/2002, særlig artikel 20.

4. Budgetmæssige konsekvenser

Forslaget har ingen konsekvenser for EU's budget.

5. Yderligere oplysninger

- Detaljeret redegørelse

Ved forslaget fastsættes medlemsstaternes fiskerimuligheder i Sortehavet for 2008. De TAC'er og kvoter, som medlemsstaterne får tildelt, er fastsat i bilag I. De foreslåede tal er baseret på den videnskabelige rådgivning.

De tekniske foranstaltninger i bilag II er supplerende foranstaltninger til forvaltning af fiskeriet efter pighvar.

Kommissionen fremmer også samarbejdet om fiskeriforvaltning med de tredjelande, der støder op til Sortehavet. Muligheden for at oprette en regional fiskeriorganisation er for øjeblikket ved at blive undersøgt.

Forslag til

RÅDETS FORORDNING

om fastsættelse for 2008 af fiskerimuligheder og dertil knyttede betingelser for visse fiskebestande og grupper af fiskebestande for Sortehavet

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2371/2002 af 20. december 2002 om bevarelse og bæredygtig udnyttelse af fiskeressourcerne som led i den fælles fiskeripolitik[1], særlig artikel 20,

under henvisning til Rådets forordning (EF) nr. 847/1996 af 6. maj 1996 om supplerende betingelser for forvaltningen af TAC og kvoter fra år til år[2], særlig artikel 2,

under henvisning til forslag fra Kommissionen, og

ud fra følgende betragtninger:

(1) Ifølge artikel 4 i forordning (EF) nr. 2371/2002 skal Rådet vedtage de foranstaltninger, der er nødvendige for at sikre adgang til farvande og ressourcer og fortsat bæredygtigt fiskeri under hensyntagen til den foreliggende videnskabelige rådgivning, især rapporten fra Den Videnskabelige, Tekniske og Økonomiske Komité for Fiskeri.

(2) Ifølge artikel 20 i forordning (EF) nr. 2371/2002 skal Rådet fastsætte maksimale fiskerimuligheder for de enkelte fiskerier eller fiskerigrupper og fordele disse muligheder mellem medlemsstaterne.

(3) For at fiskerimulighederne skal kunne forvaltes effektivt, bør der fastsættes nærmere betingelser for fiskeriet.

(4) Artikel 3 i forordning (EF) nr. 2371/2002 indeholder definitioner, der er relevante for fordelingen af fiskerimuligheder.

(5) Ifølge artikel 2 i forordning (EF) nr. 847/96 skal det fastlægges, hvilke bestande de deri fastsatte forskellige foranstaltninger skal gælde for.

(6) Som hjælp til bevarelsen af fiskebestandene bør der i 2008 iværksættes en række supplerende tekniske betingelser for fiskeri.

(7) Fiskerimulighederne bør udnyttes i overensstemmelse med de gældende EF-retsforskrifter på området, navnlig Rådets forordning (EØF) nr. 2847/93 af 12. oktober 1993 om indførelse af en kontrolordning under den fælles fiskeripolitik[3] og Rådets forordning (EF) nr. 850/98 af 30. marts 1998 om bevarelse af fiskeressourcerne gennem tekniske foranstaltninger til beskyttelse af unge marine organismer[4] -

UDSTEDT FØLGENDE FORORDNING:

KAPITEL I Anvendelsesområde og definitioner

Artikel 1 Emne

Ved denne forordning fastsættes der fiskerimuligheder for 2008 for visse fiskebestande og grupper af fiskebestande i Sortehavet og dertil knyttede betingelser for udnyttelse af disse fiskerimuligheder.

Artikel 2 Anvendelsesområde

1. Denne forordning gælder for EF-fiskerfartøjer (EF-fartøjer), der fisker i Sortehavet.

2. Uanset stk. 1 gælder denne forordning ikke for fiskeri, som udelukkende drives med henblik på videnskabelige undersøgelser, der udføres med tilladelse fra en medlemsstat og under dennes myndighed, og som Kommissionen og den medlemsstat, i hvis farvande undersøgelserne foregår, på forhånd er blevet underrettet om.

Artikel 3 Definitioner

Ud over definitionerne i artikel 3 i forordning (EF) nr. 2371/2002 gælder følgende definitioner i denne forordning:

a) "GFCM": Den Almindelige Kommission for Fiskeri i Middelhavet

b) "Sortehavet": det geografiske GFCM-underområde som defineret i resolution GFCM/31/2007/2[5]

c) "samlet tilladt fangstmængde (TAC)": den mængde, der hvert år kan tages og landes af hver bestand

d) "kvote": en andel af den TAC, som er tildelt EF, en medlemsstat eller et tredjeland.

KAPITEL IIFiskerimuligheder og dertil knyttede betingelser

Artikel 4 Fangstbegrænsninger og fordeling heraf

Fangstbegrænsningerne, fordelingen af dem mellem medlemsstaterne og yderligere betingelser, jf. artikel 2 i forordning (EF) nr. 847/96, er fastsat i bilag I til nærværende forordning.

Artikel 5 Særlige fordelingsbestemmelser

Fangstbegrænsningerne fordeles mellem medlemsstaterne som fastsat i bilag I, idet der dog er mulighed for følgende:

(1) udvekslinger, jf. artikel 20, stk. 5, i forordning (EF) nr. 2371/2002

(2) omfordelinger efter artikel 21, stk. 4, artikel 23, stk. 1, og artikel 32, stk. 2, i forordning (EØF) nr. 2847/93 og artikel 23, stk. 4, andet afsnit, i forordning (EF) nr. 2371/2002

(3) supplerende landinger, jf. artikel 3 i forordning (EF) nr. 847/96

(4) nedsættelser, jf. artikel 5 i forordning (EF) nr. 847/96 og artikel 23, stk. 4, første afsnit, i forordning (EF) nr. 2371/2002.

Artikel 6 Betingelser for fangster og bifangster

1. Fisk fra bestande, som der er fastsat fangstbegrænsninger for, må kun opbevares om bord eller landes, hvis fangsterne er taget af fartøjer fra en medlemsstat, der har en kvote, og denne kvote ikke er opbrugt.

2. Samtlige landinger afskrives på kvoten eller, såfremt EF's andel ikke er blevet fordelt som kvoter mellem medlemsstaterne, på EF's andel.

Artikel 7 Tekniske overgangsforanstaltninger

De tekniske overgangsforanstaltninger er fastsat i bilag II.

KAPITEL IIIAfsluttende bestemmelser

Artikel 8 Dataoverførsel

Når medlemsstaterne sender Kommissionen data om de landede fangstmængder af de enkelte bestande i henhold til artikel 15, stk. 1, i forordning (EØF) nr. 2847/93, skal de anvende de bestandskoder, som er fastsat i bilag I til nærværende forordning.

Artikel 9 Ikrafttræden

Denne forordning træder i kraft på dagen for offentliggørelsen i Den Europæiske Unions Tidende .

Den anvendes fra den 1. januar 2008.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand

BILAG I

Fangstbegrænsninger og dertil knyttede betingelser for forvaltningen fra år til år af fangstbegrænsningerne for EF-fartøjer i områder, hvor der er fastsat fangstbegrænsninger, opdelt efter art og område

I nedenstående skemaer fastsættes TAC'er og kvoter (i tons levende vægt, medmindre andet er angivet) for hver bestand, fordelingen heraf mellem medlemsstaterne og dertil knyttede betingelser for forvaltningen af kvoterne fra år til år.

Fiskebestandene er for hvert område anført i alfabetisk rækkefølge efter arternes latinske navne. I disse skemaer anvendes følgende koder for de forskellige arter:

Videnskabeligt navn | Alfa-3-ISO-kode | Almindeligt navn |

Psetta maxima | TUR | Pighvar |

Sprattus sprattus | SPR | Brisling |

Art: | Pighvar | Område: | Sortehavet |

Psetta maxima |

Bulgarien Rumænien | 45 45 | Præventiv TAC. Artikel 3 i forordning (EF) nr. 847/96 anvendes ikke. Artikel 4 i forordning (EF) nr. 847/96 anvendes ikke. Artikel 5 i forordning (EF) nr. 847/96 anvendes. |

EF | 90 |

TAC | Ikke relevant |

Art: | Brisling | Område: | Sortehavet |

Sprattus sprattus |

Præventiv TAC. Artikel 3 i forordning (EF) nr. 847/96 anvendes. Artikel 4 i forordning (EF) nr. 847/96 anvendes ikke. Artikel 5 i forordning (EF) nr. 847/96 anvendes. |

EF | 15000(1) |

TAC | Ikke relevant |

(1) Må kun fanges af fartøjer, der fører bulgarsk eller rumænsk flag.

BILAG II

TEKNISKE OVERGANGSFORANSTALTNINGER

1. Det er ikke tilladt at fiske efter pighvar fra 15. april til 15. juni i EF's farvande i Sortehavet.

2. Garn til fangst af pighvar skal have en minimumsmaskestørrelse på 200 mm. Minimumsmaskestørrelsen for bulgarske fiskerfartøjers garn til fangst af pighvar er dog 180 mm.

3. Minimumslandingsstørrelsen for pighvar er mindst 45 cm samlet længde målt i henhold til artikel 18 i forordning (EF) nr. 850/98.

[1] EFT L 358 af 31.12.2002, s. 59.

[2] EFT L 115 af 9.5.1996, s. 3.

[3] EFT L 261 af 20.10.1993, s. 1. Senest ændret ved forordning (EF) nr. 1954/2003 (EUT L 289 af 7.11.2003, s. 1).

[4] EFT L 125 af 27.4.1998, s. 1. Senest ændret ved forordning (EF) nr. 2166/2005 (EUT L 345 af 28.12.2005 , s. 5).

[5] Reference …